Tom Buk-Swienty

Tom Buk-Swienty (født 19. juli 1966 i Eutin) er en dansk historiker, journalist og forfatter, der blandt andet er kendt for sine to bøger om den dansk-tyske krig i 1864, Slagtebænk Dybbøl (2008) og Dommedag Als (2010). Disse bøger har inspireret til DR drama-tv-serien 1864 instrueret af Ole Bornedal.

Buk-Swienty er vokset op i Sønderborg.

Buk-Swienty er cand. mag. i historie og amerikanske samfundsstudier fra Københavns Universitet og University of California. Han var i perioden 1994-2005 journalistisk medarbejder og USA-korrespondent ved Weekendavisen og herefter lektor ved Syddansk Universitet i Odense frem til 2010. Han er i dag selvstændig forfatter og blev i 2014 adjungeret professor i historie ved Syddansk Universitet.

Hans forfatterkarriere blev indledt under hans USA-ophold, hvor han skrev bøger med udgangspunkt i dette land. Efter returneringen til Danmark gav han sig til at nærstudere krigen i 1864, og det kom der i første omgang Slagtebænk Dybbøl ud af. Bogen fik en flot modtagelse og modtog flere priser, heriblandt Årets historiske bog, der uddeles af Dansk Historisk Fællesråd.. Bogen dannede forlæg for Klaus Birch dokumentarfilm Slagtebænk Dybbøl fra 2014.

Succesen med Slagtebænk Dybbøl affødte opfølgeren Dommedag Als to år senere. Denne bog blev også nomineret til Årets historiske bog, dog uden at vinde. I 2013 udgav han det første bind i en tobindsbiografi om Wilhelm Dinesen, Karen Blixens far, Kaptajn Dinesen. Ild og Blod og andet bind, Kaptajn Dinesen. Til døden os skiller, udkom oktober 2014. Kaptajn Dinesen blev nomineret til Årets historiske bog.

I 2021 udkom han med bogen Undervejs om Margrethe 2., hvor dronningen fortalte om sit liv fra 1940-1972. Året efter fulgte Safari fra helvede om de knap 30 sønderjyder, der i det tyske kejserriges tjeneste under 1. verdenskrig blev sendt på hemmelig mission til Tysk Østafrika.

Bibliografi 
 Amerika Maxima (rejsefortælling, 2002)
 Den ideelle amerikaner (biografi om Jacob A. Riis, 2005)
 Det sidste hus på prærien (reportager, 2006)
 Købmændenes historie (sammen med Søren Mørch, 2007)
 Ren kjærlighed kan jo aldrig dø (redaktion af Jacob A. Riis' dagbøger, 2007)
 Slagtebænk Dybbøl (2008)
 Dommedag Als (2010)
 Kaptajn Dinesen - Ild og blod (2013)
 Kaptajn Dinesen - Til døden os skiller (2014)
 Tommy og Tanne. Det store i livet (om Thomas Dinesen og hans søster, Karen Blixen, 2016)
 Det ensomme hjerte (2017)
 Løvinden (2019)
 Undervejs (2021) 
 Safari fra helvede (2022)

Priser og hædersbevisninger 
 Årets historiske bog, 2008 (for Slagtebænk Dybbøl)
 Årets faglitterære pris, 2009
 Søren Gyldendal-prisen, 2010
 Læsernes Bogpris, 2011
 Rungstedlund-prisen for biografien om Wilhelm Dinesen, 2015
 Rødekro Kulturpris, 2016

Referencer

Eksterne henvisninger 
 Tom Buk-Swientys officielle hjemmeside 
 Tom Buk-Swienty på Gyldendal.dk 
 Forfatterinterview med Tom Buk-Swienty 
 Tom Buk-Swienty på Forfatterweb.dk 
 Indeksering af forfatterskab  på Bibliografi.dk 
 Tom Buk-Swienty på Litteraturpriser.dk 

Historikere fra Danmark
Journalister fra Danmark
Ansatte ved Syddansk Universitet
Biografiforfattere fra Danmark
Faglitterære forfattere fra Danmark
Dansksprogede forfattere fra Danmark
Personer fra Eutin
Personer i Kraks Blå Bog
Modtagere af Søren Gyldendal-prisen
Alumni fra Københavns Universitet
Personer fra Sønderborg